סדרת רשת

סדרת רשת (באנגלית: web series), או סדרה אינטרנטית, מורכבת מפרקים של תכני וידאו, אשר יצאו לאור ברשת האינטרנט, ומרכיבים עלילה אחת. סדרות אלו נכללות כחלק מהמדיום החדש שמכונה "טלוויזיית רשת". רוב סדרות רשת מאופיינות בפרקים קצרים, ובעלויות הפקה נמוכות יחסית לטלוויזיה המסורתית. 
העלייה בפופולריות של סדרות רשת התרחשה יחד עם העלייה ברמת הנגישות של רוחב הפס האינטרנטי, והשיפור באיכות של טכנולוגיית הזרמת מדיה (סטרימינג). אלו אפשרו למפיקים עצמאיים ליצור סדרות בעלות תקציב נמוך המופצות דרך רשת האינטרנט. גם חברות הפקה גדולות החלו להשתמש במדיום ככלי לקידום תוכניות הטלוויזיה שלהן, בנוסף לפיתוח תכנים ייחודיים וייעודיים לרשת האינטרנט.

היסטוריה

הפופולריות של ז'אנר סדרות הרשת נמצאת בעלייה מתמדת מאז תחילת הופעתן ברשת האינטרנט, אך הרעיון עצמו אינו חדש לגמרי. סקוט זקארין יצר בשנת 1995 את סדרת הרשת הראשונה הנתמכת בפרסומות, "המקום" (the Spot). בשנת 1995, קולקטיב האמנות מניו יורק Bullseye Art היה בין הראשונים ליצור מה שנודע כ"ווביסוד". בשנת 1998 Bullseye Art יצרו סדרת רשת בשם "Miss Muffy and the Muf Mob" אשר הפכה ללהיט, דבר אשר הוביל לחוזה פיתוח תוכן עם ערוץ MTV.
בין 2004 ל-2006, מספר סדרות אינטרנט עצמאיות החלו לצבור פופולריות, בין הבולטות ביניהן היא אדום נגד כחול, סדרת אינטרנט פארודית המבוססת על משחקי יריות מגוף ראשון, אשר שודרה במסגרת אתרי שיתוף וידאו כגון יוטיוב, כמו גם באתר החברה המפיקה, Rooster Teeth website. הסדרה צברה מיליוני צופים, כאשר היא הגיעה למעל 100 מיליון צפיות לעונה הראשונה. סדרת האינטרנט לסם יש 7 חברים  משנת 2006 אף הייתה מועמדת לפרס אמי. הסדרה ירדה מהרשת כאשר נרכשה על ידי מייקל אייזנר, אך מאז חזרה וניתנת לצפייה באתר יוטיוב.
סדרות הרשת המשיכו לצבור פופולריות לאורך השנים, כאשר אפשר לציין רשימה של סדרות בולטות בעולם: Lonelygirl15,  Prom Queen, בלוג השירה בציבור של ד"ר הוריבל,Urban Wolf,  The Guild, The Annoying Orange, Seth MacFarlane's Cavalcade of Cartoon Comedy,  Burning Love, Carmilla, נוסטלג'יה קריטיק ועוד.
גם בישראל ישנן מספר סדרות רשת הראויות לציון – אחמד וסלים, משיח, חתולונובלה, ניצה ולחם, ניר וגלי, דוקותיים, סנאי סנאי, פיני ועוד. סדרות הרשת הישראליות משתייכות ברובן הגדול לז'אנר סדרות ההומור, ופחות לתחום משחקי מחשב או סדרות הפנטזיה, היותר נפוץ בסדרות רשת אמריקאיות.

ייצור והפצה

העלייה בגישה ובפופולריות של רשת האינטרנט, כמו כן העלייה במהירות הגלישה ושיפור בטכנולוגיות הזרמת מדיה, אפשרה ייעול והוזלת עלויות בכל הקשור לייצור ולהפצת סדרות רשת לעומת אמצעי הייצור וההפצה הסטנדרטיים. הרשת מאפשרת למפיקים להגיע לקהל פוטנציאלי כלל עולמי, המסוגל לגשת לתוכן 24 שעות ביממה.
פוטנציאל ההצלחה הקיים בסדרות רשת הוביל לתשומת לב מצד כמה מהמפיקים הגדולים באמריקה, ביניהם המנכ"ל לשעבר של חברת דיסני, מייקל אייסנר, או המפיק, תסריטאי ובמאי ג'וס וידון, ואחרים.
סדרות רשת מופצות ישירות מאתרי החברה המפיקה, מאתרים ייעודיים או על גבי אתרי וידאו פופולריים כגון: יוטיוב, Vimeo, ופליקס.
לעתים, פרק מתוך סדרת רשת ייקרא Webisode, "ווביסוד".

טקסים, פסטיבלים ופרסים

טקס פרסי הוובי, אשר נוסד ב-1995, מחלק פרסים לסדרות רשת מובילות בחלוקה לז'אנרים כגון קומדיה, דרמה וריאליטי.
בשנת 2008 האקדמיה הבינלאומית לטלוויזיה באינטרנט יוסדה במטרה לתמוך בקהילת יוצרי התוכן הטלוויזיוני לאינטרנט. אקדמיה זו מנהלת את חלוקת פרסי הסטרימי, טקס הפרסים לסדרות רשת.
פסטיבל לוס אנג'לס לסדרות רשת: זהו האירוע הראשון בעולם המוקדש כולו לסדרות רשת. 
פסטיבל הוליווד לסדרות רשת: פסטיבל וטקס פרסים שנתי המוקש בבלעדיות לסדרות רשת. הפסטיבל הראשון נערך ב-21 במרץ 2012 בהוליווד, קליפורניה.